โฆษก ศบค. ระบุ หากประชาชนสงสัยเป็นกลุ่มเสี่ยง เกี่ยวโยงกับผู้ป่วยโควิด-19 รายก่อนหน้า สามารถเข้ารับการตรวจหาเชื้อได้ การ์ดอย่าตก
โฆษก ศบค. ระบุ หากประชาชนสงสัยเป็นกลุ่มเสี่ยง เกี่ยวโยงกับผู้ป่วยโควิด-19 รายก่อนหน้า สามารถเข้ารับการตรวจหาเชื้อได้ การ์ดอย่าตก นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ชี้แจงว่า หากประชาชนมีข้อสงสัยจะเป็นกลุ่มเสี่ยง มีโอกาสสัมผัสใกล้ชิดกับผู้ป่วยโควิด-19 ซึ่งเป็นชายไทย อายุ 74 ปี ในรายยืนยันก่อนหน้านี้ ซึ่งได้ใช้บริการร้านตัดผมและโรงพยาบาลนั้น ในส่วนของรายชื่อโรงพยาบาล มีการเปิดเผยในสื่อโซเชียลแล้ว ว่าเป็นโรงพยาบาลของรัฐที่มีชื่อเสียงและสังกัดกองทัพบก แต่หากประชาชนมีข้อสงสัยและกังวลจะมีความเกี่ยวโยงกับผู้ป่วยรายดังกล่าว สามารถขอรับการตรวจได้ทันที ซึ่งรัฐบาลต้องการให้กลุ่มเสี่ยงได้รับการตรวจให้มากที่สุดอยู่แล้วส่วนกรณีที่มีผู้เสียชีวิต 1 รายในจังหวัดบุรีรัมย์ ซึ่งเดินทางจากกรุงเทพมหานครและเสียชีวิตระหว่างกักตัวเองในบ้านพักนั้น ขณะนี้ชุดข้อมูลต่างๆ หน่วยงานที่เกี่ยวข้องอยู่ระหว่างการสืบสวนโรค ซึ่งต้องรอผลยืนยันว่าผู้เสียชีวิตป่วยเป็นโรคโควิด-19 หรือไม่ เพื่อให้มั่นใจในการปฏิบัติมาตรการต่อไป และหากญาติหรือบุคคลใกล้ชิดสงสัยจะเป็นกลุ่มเสี่ยง สามารถติดต่อเจ้าหน้าที่เพื่อขอรับการตรวจหาเชื้อได้ จะได้เป็นการป้องกันระดับหนึ่งโฆษก ศบค.ฝากด้วยว่า ในช่วงสัปดาห์นี้จะเข้าสู่การเตรียมความพร้อม รองรับการประกาศผ่อนปรนมาตรการ ระยะที่ 3 ต่อไป ซึ่งผลของการปฏิบัติตัวในช่วงนี้จะชี้วัดว่าสถานการณ์จะผ่านไปได้ดีหรือไม่ ดังนั้นขอให้ทุกคนปฏิบัติตามหลัก 5 ข้ออย่างต่อเนื่อง เพราะเป็นสิ่งที่ป้องกันได้ดีที่สุดและขอให้การ์ดอย่าตก